 **Délegyháza Község Önkormányzata** 

**2337 Délegyháza, Árpád u. 8.**

**Telefon/fax: (24) 542-155, (24) 542-156, E-mail:**  [polgarmester@delegyhaza.hu](mailto:%20polgarmester@delegyhaza.hu)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ELŐTERJESZTÉS**

**Délegyháza Község Önkormányzata Képviselő- testületének**

**2013. október 30-i ülésére**

**Délegyháza Község Önkormányzata**

**2014. évi költségvetési koncepciója**

Az államháztartásról szóló 2011. évi CXCV. törvény (a továbbiakban Áht.) 24. § (1) bekezdése értelmében a jegyző által elkészített, a következő évre vonatkozó költségvetési koncepciót apolgármester október 31-ig nyújtja be a képviselő-testületnek.

Az Államháztartásról szóló törvény végrehajtására kiadott 368/2011.(XII.31.) Korm.rendelet (továbbiakban: Ávr.) 26. § (1) bekezdése értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások és más fizetési kötelezettségek, és a Kormány Áht. 13. § (1) bekezdése szerinti döntései figyelembevételével – jelenleg a Magyarország 2014. évi központi költségvetéséről szóló törvény hiányában a T/12415. számú törvényjavaslat, a Költségvetési Tanácsnak a Magyarország 2014. évi központi költségvetéséről szóló törvénytervezetről alkotott véleménye (T/12415/1), valamint a 2014. évi költségvetési törvényjavaslat összeállításához szükséges feltételekről és az érvényesítendő követelményekről szóló Tájékoztató - figyelembe vételével állítja össze.

Az Ávr. 26.§ (3) bekezdése értelmében a költségvetési koncepció tervezetét a képviselő-testület a bizottságok véleményével együtt megtárgyalja, és határozatot hoz a költségvetés-készítés további munkálatairól.

A 2013. évtől az önkormányzati feladatellátás és az ehhez kapcsolódó finanszírozási rendszer megváltozott. Korábban az önkormányzat által ellátott feladatok egy részét 2013-ban már az állam működtette. Ehhez kapcsolódóan a feladatellátást szolgáló korábban átengedett források szerkezete is megváltozott.

A változásokhoz kapcsolódóan az önkormányzatnál megmaradt feladat forrásszabályozása is megtörtént. Az új finanszírozási struktúrában a korábbi normatív finanszírozást a feladatfinanszírozás váltotta fel 2013. évben. Ezzel megtörtént az ágazati feladatok meghatározása, a kötelező önkormányzati feladatok és a helyi közügyek szétválasztása.

A feladatátrendeződés érintette az oktatási, a szociális és az igazgatási feladatokat. Az Önkormányzati szervek (jegyző, polgármester, ügyintéző) által ellátott államigazgatási feladatok mértéke csökkent, egy részük 2013. január 1-től a járási kormányhivatalhoz került át, míg egyes, korábban a körzetközponti jegyzők által ellátott feladatok jegyzői hatáskörbe kerültek.

A köznevelési rendszerben is változás történt 2013. január 1-től. A nemzeti köznevelésről szóló CXC. törvény értelmében a nemzeti köznevelés biztosításában az elsődleges felelősség az államot terheli. A köznevelési ágazatban az önkormányzatok fő feladata az óvodai ellátás, melyhez a központi kormányzat többelemű hozzájárulást biztosít (óvodai nevelésre és óvodai működtetésre). A jogszabályi előírások alapján feladatmutatóhoz kötötten biztosítja az állam az óvodapedagógusok illetményét és annak járulékait, ami a Magyar Államkincstár számfejtési adatain alapul. Figyelembe veszi továbbá a köznevelési törvény alapján az óvoda nevelésszervezési paramétereit (melyek csoportátlag, létszám, foglalkoztatási időkeret, gyermekekkel töltött idő stb.), továbbá a kereseteket meghatározó törvények kötelezően elismerhető elemeit.

Az iskolai oktatás területén az állam finanszírozza a pedagógusok és a szakmai munkát közvetlenül segítők illetményét. Állami feladat továbbá az iskolahálózat szakmai működési kiadásainak biztosítása is. A koncepció ennek megfelelően 2014-re sem tartalmazza az iskolai szakmai működtetés kiadásait, tartalmazza azonban az iskolaépület működtetésével kapcsolatos és a nem szakmai létszám kiadásait, mivel a Képviselő-testület 2012. őszén úgy határozott, hogy az iskola működtetését megtartja önkormányzati hatáskörben.

A 2013. évben bekövetkezett változásoknak megfelelően alakul a feladatellátás rendszere a 2014. költségvetési évben is.

Az Önkormányzati kulturális feladatok ellátásához 2013. évhez hasonlóan 2014-ben is önálló előirányzatot biztosít a központi költségvetés a nyilvános könyvtári és közművelődési feladatok támogatására.

Az Önkormányzatnál maradó helyi közügyeket egy - az önkormányzatok jövedelemteremtő képességétől függő – általános jellegű támogatás szolgálja 2014-ben is. A megszűnt személyi jövedelemadó részesedés és egyéb források helyett a települések általános támogatása került kialakításra 2013-tól az önkormányzati törvényben előírt feladatok ellátására, mely 2014-ben is fennmarad.

Az átengedett adók közül a gépjárműadó korábbi 100%-a helyett 2013. január 1-től 40% illeti meg az önkormányzatot, mely a 2014. év költségvetési törvénytervezet szerint 2014-ben változatlan marad. Az iparűzési adó teljes bevétele 2014-ben is az önkormányzatnál marad.

A korábbi évekhez hasonlóan az európai uniós fejlesztési pályázatok saját forrás kiegészítésére (BM EU Önerő alap) 2014-ben is lehet pályázni.

A 2014. évi költségvetési törvénytervezet külön, pályázat útján elnyerhető fejlesztési támogatást biztosít egyrészt a kötelező önkormányzati feladatot ellátó intézmények fejlesztésére, felújítására (igényelhető maximális támogatás mértéke 30 millió forint), másrészt az óvodai, iskolai és utánpótlás sport infrastruktúra-fejlesztésre, felújításra (igényelhető maximális támogatás mértéke 20 millió forint), valamint a közbiztonság növelését szolgáló fejlesztések megvalósítására (igényelhető maximális támogatás mértéke 10 millió forint).

Délegyháza Község Önkormányzatának 2014. évi gazdálkodását alapvetően az alábbi körülmények és tervek alapozzák meg:

1. Önkormányzatunk 2013. január 1-jét követően is önálló polgármesteri hivatalt működtet, melynek állami támogatása a 2013. évi támogatáshoz viszonyítva 2014-ben 5,5 millió forinttal nő. A közszolgálati tisztviselők illetményalapja 2014. évben is 38.650,- Ft marad.

2. A Hunyadi János Általános Iskola működtetését Délegyháza Község Önkormányzata látja el továbbra is, így az épület működtetését, fenntartását, valamint az iskolai étkeztetési feladatokat, és az ehhez tartozó létszám illetményeit és azok közterheit önkormányzatunknak kell beterveznie.

3. Az óvodai és iskolai gyermekétkeztetés továbbra is önkormányzati feladat, melyet a központi költségvetés támogat, figyelemmel a rászoruló gyermekek szociális helyzetére.

4. A Napsugár Óvodánál 2013. szeptember 1-től egy csoport-bővítésre került sor, ennek személyi feltételével (2 fő pedagógus és 1 fő pedagógust segítő létszáma és közterhei), felvételre került 1 fő óvodatitkár, melyhez a jogszabályoknak megfelelően 2014. január 1-től 2 fő pedagógiai asszisztens is csatlakozik, melynek kiadásai szerepelnek a prognosztizációban. Az állam a megnövekedett létszámnak és a 2013. szeptember 1-től bekövetkezett, és a 2014. szeptember 1-től bekövetkező kötelező béremelésnek megfelelően az óvodai nevelésre megnövekedett támogatást biztosít.

5. A művelődési ház, a könyvtár, a védőnői szolgálat, az iskolaműködtetés, a községgondnokság és a közfoglalkoztatás kiadásai 2014-re is önkormányzati szakfeladatként kerültek megtervezésre.

6. Az önkormányzat elvárt bevételével összefüggő állami támogatáscsökkentés szabályai településünkre nézve kedvezően változtak, a 2013. évi kb. 8,5 millió forint elvonás helyett 2014-ben várhatóan kb. 3,2 millió forint elvonást érvényesít a Magyar Államkincstár önkormányzatunkkal szemben.

7. A szociális ellátások keretében az eddig önálló segélyként szereplő átmeneti segély, temetési segély, rendkívüli gyermekvédelmi támogatás helyét az ún. önkormányzati segély veszi át 2014. január 1-től.

A jegyzői hatáskörben lévő segély közül a méltányos közgyógyellátás megállapítása átkerül a Képviselő-testület hatáskörébe.

8. Önkormányzatunk jelenleg nem rendelkezik hitellel. Az ún. lakossági összefogással megvalósuló önerős útépítéshez kapcsolódóan jelenleg elbírálás alatt áll az OTP Bank Nyrt-nél a refinanszírozott MFB-hitel iránti kérelmünk 5.584.303,- Ft összegű fejlesztési hitel felvétele iránt, melynek futamideje 50 hónap. A futamidő végéig a kamatokat kell csak fizetnünk, a tőke fedezetét elsősorban a lakossági OTP-LTP-k jelentik majd.

9. Az Önkormányzat 2014. évi működési költségvetésének sem lehet hiánya, ezért szükséges átgondolni az önkormányzati törvényben megfogalmazott kötelező feladatok ellátásának biztosítása érdekében bizonyos nem kötelező feladatok finanszírozásának csökkentését. Amennyiben szükséges, egyéb racionalizálási döntést meghozni.

Önkormányzatunk 2014. évi előzetes prognosztizációja szerint az állami hozzájárulások mintegy 36,9%-ban fedezik a tervezett kiadásainkat.

10. Helyi adók tekintetében az egyes adótörvények és azokkal összefüggő más törvények, valamint a Nemzeti Adó- és Vámhivatalról szóló 2010. évi CXXII. törvény módosítósáról szóló T/12792 számú törvényjavaslat módosítani tervezi a helyi adókról szóló 1990. évi C. törvény egyes rendelkezéseit, melyekkel összefüggésben azonban nincs szükség a rendeleteink módosítására. A Képviselő-testület 2014. évre adóemelésről nem döntött, az adóbevételek tervezése a jelenleg hatályban lévő adórendeletek alapján történt.

11. Az intézmények saját bevétele az alaptevékenységgel összefüggő szolgáltatások ellenértékéből, továbbszámlázott közüzemi díjakból, helyiségek, eszközök tartós és eseti bérbe adásából és az egyéb bevételekből tevődik össze. A Zsebi-Baba Családi Napközinél a gondozási díjak a kiadásokhoz viszonyítva jelentős bevételt eredményeznek.

12. Átvett pénzeszközök bevételeként az OEP támogatás (védőnői szolgálat, iskola-egészségügy), közfoglalkoztatás és a mezőőri szolgálat támogatása jelenik meg.

13. Felhalmozási célú bevételi prognózis tartalmazza az eszközhasználati díjból, továbbá építési telkek, telek-kiegészítések, és ingatlanok tervezett értékesítéséből származó bevételeket.

14. Felhalmozási kiadások között elsődleges célként szerepel a Rákóczi utca folytatásának aszfaltozása, valamint az Egészségház tetőszerkezetének felújítása, továbbá az óvodaudvar rendezése. Az ivóvízminőség-javító beruházás reményeink szerint 2013. év folyamán befejeződik, így azzal a 2014. évi prognosztizációban nem számoltunk.

15. A víziközművek üzemeltetési feladatait 2014. január 1-től – vagyonkezelési szerződés keretében - a Dél-Pest Megyei Víziközmű Szolgáltató Zrt. látja el. A szolgáltató-váltás kapcsán jelentős kiadást eredményezhet a DTV Zrt. koncessziós jogának tagönkormányzatok általi megváltása.

16. Az önkormányzat kiadásai között – az eddigi évekhez hasonlóan – 2014-ben is jelentős tétel a lakossági vízdíjnak és szennyvízdíjnak a 2013. évi fogyasztás után a DTV Zrt. felé fizetendő kompenzációja.

17. A 2014. évi önkormányzati kiadások tervezésénél kiemelten fontos szempont továbbra is a takarékosság, és a hatékonyság érvényesítése, az önállóan működő és önállóan gazdálkodó, valamint az önállóan működő költségvetési szervek zavartalan működésének biztosítása.

A Magyar Köztársaság 2014. évi költségvetését még nem fogadta el az Országgyűlés ezért jogszabályokkal megalapozott pontos adatokat nem tudunk mellékelni az előterjesztéshez. A várható bevételek és kiadások, valamint a kötelező és önként vállalt feladatok adataiból rajzolódik ki a koncepció mellékletében bemutatott, 2014. évi költségvetési tervezet, mely a végleges költségvetés elfogadásáig még változni fog.

Délegyháza Község Önkormányzatának 2014. évre prognosztizált költségvetési bevételeit és kiadásait az előterjesztés 1-3. számú mellékletei tartalmazzák.

Kérem a Tisztelt Képviselő-testületet Délegyháza Község Önkormányzatának 2014. évi koncepciójának megvitatására, és elfogadására, valamint a költségvetés-készítés további munkálatairól szóló határozat meghozatalára.

*Határozati javaslat:*

*Délegyháza Község Önkormányzata jóváhagyja Délegyháza Község Önkormányzata 2014. évi költségvetési koncepcióját, és felkéri jegyzőjét és polgármesterét a költségvetési rendelet-tervezet jogszabályoknak megfelelő előkészítésére.*

*Határidő: 2014. február 15.*

*Felelős: Polgármester, jegyző, gazdasági vezető*

Délegyháza, 2013. október 25.

dr. Riebl Antal

polgármester

Előterjesztést készítette: dr. Molnár Zsuzsanna jegyző

Mellékleteket készítette: Szilveszterné Válóczi Judit és dr. Hegyiné Harangi Erzsébet